floriandebaene/DutchDraCor4ML huggingface dataset:
Daer mede ist met de sonen gedaen
off die moerder nu sal aenstaen // als de Jonge boeven
Om dat te weten Laet ons een weijnich vertoeven
wadt ist van behoeven // so haest te gaen van hier
Wel ick blijft noch een weijnich in dit quartier
want het is u manier // het volck te bedriegen
Dat moet ghij Liegen.....
men macht betoghen
Dat en is niet waer....
men cant bewijsen
ghij ginckt de Coninck wiegen...
ghij hebt hem bedrogen
men macht betogen
ghij wilt hooch vliegen...
ghij toont u vermogen
Ick spreeck de waerheijt claer..
ghij gaet u selffs prijsen
Men mocht betogen
Dat en is niet waer...
Men cant bewijsen
Met goeder Advijsen // al sonder trueren
Ghij condt kijven als sommghe procurueren
maer sulck moet niet gebueren // bij ons altoos
Neen seecker dat waer altoos boos
maer seght mijn den Loos // alsonder chij
oft den moeder sal sterven ofte gaen vrij
seght dat toch mij // al sonder Lang te mallen
Ick weeter seecker aff niet met allen
maer sonder veel te kallen // weet ick wel te bedieden
sal sij oock sterven so salt haest geschieden
voor allen Lieden // tot deser percken
Het sal nu oock haer beurt vallen somen can bemercken
wilt u verstercken te comen hier ontrent
want wij mogent hier sien seer pertijnent
dus u herwaerts wendt // en wilt u spoen
Dat wil ick wel doen // om alle quaet vermoen
te shchouwen bloot...
certeijn sij wert mede gebracht ter doot
dat is benautheijt groot // somen can besporen
Dat se oock sterven sou docht ick wel te voren
twas goet te hooren // al op die tijen
sij sprack so stout tegens den Coninck sonder mijen
nu isse in groot Lijen // soot wel ist te duchten
Jae tis nu te Laet sij cant nu niet ontvluchten
sij maeckt oock geen geruchten // voor Leecken oft clercken
Alsment wel bedenckt tsij wonderlijcke wercken
tot eenighen percken // ist niet veel geschiet
Dat en Loochen ick niet
sij is int verdriet nu rechtevoort
hoe mennich isser door schijn van recht wel vermoort
die met water vier en koort // sijn omgebrocht
Ja toch alle dingen heb ick gewrocht
wie wast die Abel socht // om met hem te kuijeren
op het velt maer wadt ghijnck hij doen muijeren
ghij bondt hem sluijeren // voor doogen wel te degen
en als hij opt tvelt was hebdij hem doot geslegen
wadt baetet verswegen // dits immers waer
Ick peijns al wist ghij moort ghij brochtet int claer
en int openbaer // met u Loose spraeck
maer waert ghij van dese kinderen niet die oorsaeck
al ist dat ick u Laeck // tgheschiet uijt geen haet
want ghij wist den coninck te geven een praet
hoe dattet dan gaet tot elcken spatie
ghij schijn van recht koent blijven in de gracije
al moetent veel veel eijlacije // becoopen met bedroven
Jae watmen besluijten in sommighe hoven
dat gae ick geloven voorwaer geseijt
Jae door schijn van recht geschieter menich feijt
ende oock groot Leijt // so elck moet kennen
hoe menich onnosel mensch hebmen aent tleven gaen schennen
waer sij haer ginnen wennen // sij quamen inden strick
schijn van recht dat weet ghij beter dan ick
ghij gaeftse so dick // met bedwanck // pruijmen
Ghij slacht den duijvel en wilt met een stanck ruijmen
ghij gaet het vleijsch cranck // schuijmen dits u bedrijven
Laet ons seecker niet meer kijven
maer malcander gerijven // met vrientschap goet
Wel gaen wij dan metter spoet
met vrientschap soet // oorloff neemen aen malcaer
Dat dunckt mijn oock goet voorwaer
dat elck naer huijs gaet treden
ick seg adieu
Wel dat waer gheen reden....
hoort mijn verbreden tsal u sijn geen Last
ick noot u tavont tot mijnent te gast
daer wordt op Ons gepast // dat weet ick wel
Ick weet nau wadt ick doen sel
u vriendelijck voorstel staet mijn wel aen
dus sal ick uuijt vrientschap met u gaen
en sonder beraen met u vroech en laet // Leven
wie ons dan van doen heeft mogen wij raet // geven
Hertelijck medogen spreeckt nu
Eijlaes nu ben ick met druck seer belaen
en bedroeft van herten dat seg ick plaen
want ick coom hier gaen als nu midts desen
en ick vind hier niemant op desen baen
dies werdt sonder waen // mijn hert vol vresen
mijn goede vrient hadt gheseijt hier te wesen
op dese tijt en is hij hier niet
hij mach al doot sijn die goede man gepresen
des mach ick wel gaen eer ick coom int verdriet
dat waer certeijn wel haest gheschiet
Ontbeijt den tijt is innmers verlopen
dien wij tegen malcander hadden gaen ontcnopen
eijlaes al mijn hoopen Leijt schier ter neer
ick mach wel weer gaen en sien om mijn open
want ick en sie hier niemant na bij oft veer
nu ben ick bedroeft mijn hert wordt seer
om dat ick niet en bevin soot was geseijt
des mach ick met droefheijt wel neemen mijn keer
ende gaen van hier weer // sonder verbeijt
eer dat mijn hier geschiet enich groot Leijt
Och sijt ghij daer ick verwacht bescheijt
ick heb alsulcken verdriet geleden
mijn hert heeft certeijn van droeffheijt geschreijt
want ick heb hier al geweest verstaet mijn reden
ende heb ick u gesocht al hier beneden
en ick vonde u niet doen ginck ick weder heen
Maer nu wordt mijn hert een weijnich te vreen
om dat ick u nu vinde ick segt u certeen
Ja wadt noot waert quam hier nu toch een
die ons den saeck ginck openbaeren
en die ons de rechte waerheijt wilde verbreen
hoet met die gevangens al is gevaeren
oft sij noch sitten al int beswaeren
dan off sij daer uuijt mogen sijn geraeckt
och quamer doch een die ons dit ging verclaeren
want mijn hert hier in seer vierich blaeckt
Ontbeijt daer compter een mijn dunckt hij ons genaeckt
Laet ons hier noch een weijnich blijven
Dat dunckt mijn certeijn oock niet gelaeckt
want mijn hert seer gierich na tijdinge haeckt
tis misselijck oft hij ons mocht gerijven
Ick hoop hij en sal op ons niet kijven
noch onsen druck hoop ick sal door hem niet verstijven
maer dat hij ons sal vertroosten met woorden soet
Mijn dunckt hij ons genaeckt dus metter spoet
Laet ons hem toespreecken sonder beraen
Dat dunckt mij certeijn te wesen goet
want mijn dunckt hij ons genaeckt dus metter spoet
als wij bij hem comen ghij hem dan groet
ick peijns goet bescheijt sal ons werden gedaen
Mij dunckt hij ons genaeckt dus metter spoet
Laet ons hem toe spreecken sonder beraen
goeden dach mijn vrient wilt ons reden verstaen
en belcht u niet wij moeten u wadt vraegen
ten sal certeijn u in geensins wadt schaen
ist dat ghij ons tbescheijt van dien weet te gewaegen
Wadt is u begeerte spreeckt sonder vertraegen
ick sal u bescheijt doen ist in mijn vermogen
Onse herten sijn inwendich geheel verslaegen
Wadt is u begeerte spreeck sonder vertraegen
Onsen noot sullen wij u moeten claegen
en dat bij na met schreijende oogen
ick heb veel vlecken en steden doorgetogen
veel ghehoort en gesien en sonderlingen
een moeder met seven soonen al sonder Loogen
waeren in een stadt gevangen die heb ick sien ombrengen
Och vrient dat sijn voorwaer die dingen
die wij u souden hebben gevraecht
van droeffheijt soud ick schier mijn hangen wringen
als ick hoor dat ghij alsulckx gewaecht
Jae vrient oft u niet wel en behaecht
nochtans heb ick geweest daer ontrent
dan noch een man hiet Eleazar / wat baet ist geclaecht
die is oock omgebrocht sijt dit bekent
Wel so is alle droeffheijt nu van haer gewent
maer noch moet ick wadt vraegen wilt ons bedien
bleven sij oock volstandich al tot den endt
als sij den doot niet en mochten ontvlien
Jaese in in trouwen ick hebbet gesien
dat sij vrijmoedich gingen ter doot
allegaer gingmen haer tleven wel bien
hadden sij verckenvleijs willen eeten verstaet het bloot
maer sij wildent niet doen cleijn nochte groot
dus mosten sij den doot altsaemen smaecken
en sij sturven vrijwillich sonder wederstoot
niemant wilde sijn vaderlijcke wedt versaecken
Wel wij weten hier nu niet meer te maecken
wij bedancken u vrindelijck sonder beswijcken
Hoe onversiens quaempt ghij ons genaecken
wel wij weten hier nu niet meer te maecken
Ick hoop wij sullen wel meer bij malcander raecken
en goods geest hoop ick sal in ons oock noch strijcken
wij bedancken u vriendlijck sonder beswijcken
en neempt doch danckelijck ons selechte practijcken
tgheschiet uuijt Jonste van Trou moet blijcken
fijnis EEN NIEU SPEL Gemaeckt door pieter Aelbertz factoor van doude Camer
						van TROU MOET BLIJCKEN Wie heeft sijn wil al Het spel is lang in dicht 1823
						Regulen Ende is gespeelt tot haerlem op de groote merckt den 11 en Junij Als
						wesende pincxsterdach maendach anno 1590 Bij den broeders van Trou moet
						blijcken
G T B O